和成上人
作者：宋祁
朝代：宋

paragraphs: 西山有尊者，秀出于稻麻。
徧參居第一，諸佛素所嗟。
錫聲來赤縣，被祴垂青霞。
流出一切妙，普見大千沙。
我法果無在，昧者茲有涯。
是凡方是聖，歸正即歸邪。
妄懷萬緣息，舉意千里差。
有客謝病免，清辭春月賒。
靜眠金粟室，厭坐馬融紗。
觀化哂罨勒，自呼嗤鏌鋣。
瞻言世外友，相期心不遐。
揮斤郢匠室，流水子期家。
披雲示駛月，拂果去空花。
師嘆未曾有，君對無以加。
清襟互默遣，所得非齒牙。
層陰朋盍阻，坐久丹霏斜。
涵毫泚仙滴，抒藻揚晨葩。